**วันที่ 25 ตุลาคม 2019**

**วันศุกร์ สัปดาห์ที่ 29 เทศกาลธรรมดา**

รม 7:18-25ก สดด 119:66, 68, 76, 77, 93, 94 ลก 12:54-59

นักบุญเปาโลกล่าวถึงกฎของโมเสส เป็นจริงที่ว่า กฎนั้นดีและศักดิ์สิทธิ์ ทว่าบรรทัดฐานของกฎ คือ การฝ่าฝืนกฎนั้นเป็นบาป เปาโลรู้ดีว่า มนุษย์ทุกคนดำเนินชีวิตของตน แต่ละคนต่างหาหนทางที่จะดีพร้อมผ่านทางการใช้เหตุผลและเจตจำนงของตน มนุษย์มีความเข้าใจและปรารถนาที่จะทำความดี คือทำตามกฎหรือธรรมบัญญัติที่ตนยึดถือปฏิบัติ แต่ก็ต้องพบกับอุปสรรค คือ ความโน้มเอียงไปในทางชั่ว นี่แสดงให้เห็นว่า มนุษย์ทุกคนยังคงเป็นทาสของบาป และต้องการการปลดปล่อยจากความเป็นทาสนั้น เรามนุษย์เกิดมาพร้อมกับความสำนึกดีชั่ว แต่เราก็ตกอยู่ในบาปผิดได้อยู่เสมอ และต้องทนทุกข์กับผลที่ตามมา เปาโลได้กล่าวว่า “ข้าพเจ้าไม่ทำความดีที่ปรารถนา กลับทำความชั่วที่ไม่ปรารถนาจะทำ” (รม 7:19) เปาโลรู้ว่า พระเยซูเจ้าเป็นผู้มอบพระหรรษทานและการไถ่บาป เพราะฉะนั้น เปาโลจึงย้ำเตือนเราเสมอให้เรานั้นสรรเสริญและขอบพระคุณพระเจ้า

จากพระวรสารวันนี้ ให้ข้อคิดกับเรา คือ ผู้ที่ปฏิบัติตามธรรมบัญญัติอย่างดีจำต้องเอาใจใส่มิให้ตกในหลุมพรางของความหยิ่งจองหอง เช่นเดียวกับ ชาวฟาริสีในพระวิหารที่เหยียดหยามคนอื่น คิดว่าตนเองชอบธรรมต่อหน้าพระเจ้า พร้อมกันนี้ เราควรวิตกกังวลเกี่ยวกับปรากฏการณ์ทางธรรมชาติให้น้อยลง แต่หันกลับมาไตร่ตรองประวัติศาสตร์และวันเวลาที่เกี่ยวกับพระเจ้ามากขึ้น เปิดตัวเองอย่างเต็มที่เพื่อรับผลแห่งความรอดพ้น โดยการตอบรับทั้งอิสรภาพและความนบนอบเชื่อฟังซึ่งเป็นหนทางนำไปสู่การกลับใจเปลี่ยนแปลงตนเองอย่างแท้จริง